Namibiese skrywer palm groot literêre prys in - Kuns En Vermaak - Republikein
Wednesday, July 08th, 20:54:57
Namibiese skrywer palm groot literêre prys in
Die eerste Namibiese skrywer ooit het die oudste prys vir Afrikaanse fiksie, die W.A. Hofmeyr-prys, gewen.
Zirk van den Berg het vir sy roman Ek wens, ek wens stof in die oë van die Afrikaanse skrywersreuse Etienne van Heerden en Kerneels Breytenbach geskop. Van Heerden se Die biblioteek aan die einde van die wêreld en Breytenbach se Hond se gedagte was op die kortlys.
Van den Berg het voor die naweek uit Auckland in Nieu-Seeland aan Republikein gesê: “Ek kan nie glo ek het ’n literêre prys gewen nie – en dit vir daardie klein boekie. Ek was regtig oortuig Etienne sou wen.”
Van Heerden het al vier keer met die gesogte prys weggestap.
Ek wens, ek wens handel oor die gelate Seb, ’n begrafnisondernemer wat ’n terminaal siek kind ontmoet en herbesin oor sy eie lewe en hartsbegeertes. Die boek is deur Kwela uitgegee.
Die beoordelaars – die bekende Afrikaanse skrywers Sonja Loots, Francois Smith en Bibi Slippers – noem Van den Berg se boek ’n “groot, klein boek” en “’n oorrompelende leeservaring”.
“Daar is boeke wat ’n mens in ’n ommesientjie kafdraf, maar wat jou jare lank bybly. Ek wens, ek wens is ook so ’n groot, klein boek. Dit sorg vir ’n oorrompelende leeservaring, maar dit kom die leser se wêreld in sonder ’n gedawer of gedruis. Dit is, in elke sin van die woord, ’n betowerende teks,” sê die beoordelaars.
Die pryse is deel van die jaarlikse Boeke en Literêre pryse van Media24 en kon vanjaar vir die eerste keer in meer as 60 jaar nie persoonlik oorhandig word, weens die Covid-19-inperkingsmaatreëls. Die geleentheid is op Netwerk24 se Facebook-blad uitgesaai.
“So slaap ek toe deur die ding, want ek was oortuig ek het geen kans nie en het in elk geval gedink dis eers die volgende dag. Hoe ook al, ek dink daai beoordelaars was erg dapper,” het die nederige Van den Berg aan Republikein gesê.
Hy sê Van Heerden het hom gelukgewens en ’n mooi boodskap aan hom geskryf: “So ’n boek soos joue is ’n leeftyd se lewe opgebottel. En erkenning beteken ander sien hul eie lewens weerspieël daarin. Sien uit na die volgende boek!”
Oor sy groot prestasie het Van den Berg gesê: “Ek voel soos Kim Basinger toe sy die Oscar (in 1998 vir beste ondersteunende aktrise in LA Confidential) gewen het en gesê het sy wil sommer vir die hele wêreld dankie sê”.
Sy tweede boek in sy Hochnamib-reeks ná Die vertes in wat in Namibië afspeel, Tweegevreet, sou vandeesweek gepubliseer word, maar is weens die Covid-19-pandemie tot begin Augustus uitgestel.
Van den Berg het verlede jaar in Namibië navorsing oor Tweegevreet kom doen en sou ook later vanjaar in Namibië kom kuier het om die boek bekend te stel.